உறவினர், நண்பர்களில் சர்க்கரை நோய் உள்ளவர்களை சந்திக்கும்போது, “உடலில் எங்கேயும் புண் ஏற்படாம பார்த்துக்கோங்க, காயம்பட்டால் சீக்கிரம் ஆறாது” என்று பாசம் கலந்த ஆலோசனை சொல்வது வழக்கம். உலக அளவில் கால் அகற்று அறுவைசிகிச்சை அதிக அளவில் நடக்க முக்கிய காரணமாக இருக்கிறது சர்க்கரை நோய். சர்க்கரை நோயாளிகளுக்கு ரத்தத்தில் தொடர்ந்து சர்க்கரை அளவு அதிகரித்து இருக்கும்போது உடலில் உச்சி முதல் உள்ளங்கால் வரை எல்லா உறுப்புக்களும் பாதிக்கப்படுகின்றன. இதில் அதிக அளவில் வெளியே தெரிவது பாத பிரச்னைகள்தான்.